

**REPUBLIKA HRVATSKA**

**PRIMORSKO-GORANSKA ŽUPANIJA**

**GRAD DELNICE**

**Gradonačelnik**

**KLASA: 081-02/22-01/01**

**URBROJ: 2170-6-20-23-3**

Delnice, 30.01.2023. godine

**IZVJEŠĆE GRADONAČELNICE ZA RAZDOBLJE**

**OD 1. SRPNJA DO 31. PROSINCA 2022. GODINE**

Poštovana predsjednice Gradskog vijeća Grada Delnica, poštovane vijećnice i vijećnici, člankom 58. Statuta Grada Delnica propisana je obveza da gradonačelnik dva puta godišnje podnosi izvješće o svom radu. U svom drugom izvješću želim vas kroz sažeti prikaz upoznati sa svojim dosadašnjim radom ističući one najvažnije aktivnosti. Izvještaj je sastavljen za period od 01. srpnja do 31. prosinca 2022. godine.

Nakon uspješno obilježenog Dana Grada čijim povodom je održan veliki broj događanja i manifestacija vratili smo se u radnu rutinu.

U srpnju je održan niz sastanaka vezanih uz otpad i pripremu potrebnih akata vezanih uz gospodarenje otpadom, između ostalih i u tvrtki Ekoplus na temu zakonske obveze da sa regionalnim centrom za zbrinjavanje otpada imamo sklopljen sporazum. Kako do sada niti jedna JLS na području Primorsko-goranske županije nije imala ovaj sporazum sklopljen s navedenom tvrtkom, prijedlog sporazuma smo u nekoliko navrata doradili sa pravničkom službom Ekoplusa i na kraju ga potpisali. Isto tako u izradi je i naša Odluka kojom se regulira gospodarenje otpadom, a koju smo dorađivali sukladno informacijama iz drugih JLS-a o korekcijama Odluka koje je dao nadzor. Zadnja korekcija se zbila nakon što je komunalni redar prisustvovao edukaciji u Šibeniku gdje je nadležno Ministarstvo dalo upute i smjernice kako doraditi i izmijeniti Odluke da bi bile u skladu sa zakonom i u skladu s potrebama građana. Odluka je krajem godine i donesena na Gradskom vijeću, što znači da se sada čeka cjenik tvrtke Komunalac d.o.o. za vodoopskrbu i druge komunalne djelatnosti.

27. srpnja krenuo je i nastavak investicije na Osnovnoj školi Ivana Gorana Kovačića. Zbog nove okolnosti da se mijenja konstrukcijski dio krova, bilo je potrebno izraditi potrebnu dokumentaciju. Grad Delnice sufinancirao je dokumentaciju kako bi svi radovi bili odrađeni po pravilima struke. Očekivani završetak radova je početak 2023. godine.

Nakon provedene javne nabave odabran je investitor i krenulo je uvođenje u posao na Gradskoj tržnici.

Potpisan je ugovor nakon provedene javne nabave za izmjenu krovišta na zgradi Grada i izvršena je sanacija krovišta, zamjena pokrova i krovnih prozora u vrijednosti 204.155,56 eura.

Završena je predzadnja faza Švicarske darovnice koja uključuje rekonstrukciju vodovoda i odvodnje. Preostalo je dovršiti projekt, odnosno dio koji se odnosi na upravljanje i nadzor sustava koji se planira u 2023. godini.

Rekonstruirana je pristupna cesta do poslovne zone u Malom Selu u vrijednosti 20.358,35 eura.

Dovršena je rekonstrukcija i opremanje Vatrogasnog doma u Crnom Lugu.

Grad Delnice je suradnji s Lovačkim savezom Primorsko-goranske županije nositelj i organizator nove manifestacije RIKA FEST, događanja koja je okupila lovačka društva Primorsko-goranske županije u natjecanju u rici jelena (21 natjecatelj) i kuhanju lovačkog kotlića (21 ekipa od 3-5 članova). Ova nova manifestacija, koja je po prvi puta organizirana u Republici Hrvatskoj, iako se u mnogim europskim državama u kojima obitavaju jeleni (Austrija, Mađarska…) održava već niz godina, postigla je rekordan broj posjetitelja i u nemogućim vremenskim uvjetima odrađena na visokom nivou. Plan je da se iduće, 2023. godine organizira višednevno natjecanje ne samo u rici jelena i kuhanju lovačkih gulaša, nego da bude organizirano i kuhanje običnog gulaša za natjecatelje koji nisu lovci, ali isto tako u planu je i takmičenje u nastupu rogista i lovačkih zborova. Prema informacijama, izvršni Odbor Lovačkog saveza donio je Odluku i u narednom razdoblju su najavili dolazak u ured Gradonačelnice zbog konkretnih dogovora. Plan je da se održi zadnji vikend u kolovozu.

Kupsku dolinu u dva je navrata zahvatilo bujično nevrijeme koje je prouzročilo veliku štetu na nerazvrstanim cestama i imovini građana. Zbog činjenice da su procijenjeni troškovi, posebice uz okolnost da su se otvorila dva klizišta čija se sanacija bez prethodnih istraživanja ne može točno precizirati, od Župana sam zatražila proglašenje prirodne nepogode, koja je i proglašena. Nije došlo samo do oštećenja cesta, nego su dijelovi bili u potpunosti neprohodni i uništeni, građani su uslijed toga prometno odsječeni i nisu mogli do ili iz svojih domova. Pomoć u sanaciji je dala Županija u visini 823.000 kuna. U dva navrata mjesta ugrožena od bujica i poplava je obišao i predsjednik uprave Hrvatskih voda, gospodin Đuroković sa suradnicima. Hvala svim snagama koje su bile na terenu i pomagale građanima i nadležnim službama, posebice našim vatrogascima.

U Gradu Delnicama tijekom cijelog izvještajnog razdoblja provodila se financijska revizija za 2021. godinu od strane Ureda državne revizije, čiji je zaključni nalaz uvjetan za financijske izvještaje, a bezuvjetan za financijsko poslovanje. Sve što su u tijeku revizije revizorice dale kao smjernicu ili uputu, službenici su odmah usvojili i primijenili te ovom prilikom svima zahvaljujem na profesionalnosti, stručnosti, kooperativnosti i brzim reakcijama. Uslijed navedenog revizija je nakon deset godina kroz koje nas nisu pratili utvrdila da poštujmo i primjenjujemo zakonodavne okvire, upute i smjernice nadležnih ministarstava kao i njih samih.

Na sastanku sa Hrvatskom hrvačkom reprezentacijom zaključeno je da smo jedno od najpovoljnijih mjesta i lokacija za pripreme sportaša, no da je potrebno nekoliko manjih ulaganja u opremu kako bismo zadovoljili osnovne uvjete za pripreme sportaša. Slijedom razgovora pristupili smo nabavci olimpijskih setova utega i ostale sitne opreme koja je preduvjet za osnovne pripreme čiji je ukupni iznos 28.589,81 kn (3.794,52 eur). Nakon nabavke opreme reprezentacija je ponovno stigla u Delnice i izrazila zadovoljstvo suradnjom kao i izvršenim obećanjem, za što kažu da nije svugdje slučaj. Najavili su redovite dolaske i treninge u idućoj godini.

Za natječaj koji Ministarstvo turizma i sporta najavljuje za veljaču iduće godine pripremamo projekt zatvaranje multifunkcionalne dvorane i rekonstrukciju stadiona. Vrijednost investicije je cca. 6.500.000,00 eura kroz tri godine (2023., 2024., 2025.)

Dovršen je projekt Adrenalinskog parka Japlenški vrh u vrijednosti 10.800,32 eura i spreman za prijavu na prvi dostupan natječaj.

Održan je sastanak s Ministrom rada, mirovinskog sustava i socijalne politike, gdinom. Piletićem na temu budućeg Doma za odrasle osobe u Delnicama. U tijeku je javna nabava za i opremanje doma, dovršavaju se vanjski radovi i priprema za buduću pristupnu cestu koju gradi Grad Delnice. Rečeno je da se otvorenje doma može očekivati najranije u siječnju ukoliko sve bude išlo po planu. Vlasnik doma je nadležno Ministarstvo, a upravljanje bi trebalo biti samostalno kao javna ustanova. Grad ima obvezu transferirati sredstva koja je pokojna Janet Majnarich ostavila za opremanje Doma u Delnicama još davnih 2000-ih godina. Kako do kraja godine nije završena javna nabava koju je provodilo Ministarstvo, transfer novaca je odgođen za 2023. U skladu s time očekujemo da će i rok otvaranja biti pomaknut za sredinu iduće godine.

Pokrenute su izmjene urbanističkog plana Grada Delnica i naselja Lučice. Izmjene će se odnositi na zahtjeve i potrebe građana i poduzetnika, kao i u skladu s našim potrebama za izmjene plana.

Potpisan je predugovor za izgradnju stanova iz programa POS. Dostavljen nam je prijedlog projektnog zadatka s kojim smo suglasni. U idućoj godini očekuje nas projektiranje, javna nabava i početak gradnje.

U Ravnoj Gori je održana sjednica županijske skupštine na temu Gorskog kotara. Zaključak je da se treba povećati sredstva za razvoj koji Županija dodjeljuje goranskim gradovima i općinama. To je i usvojeno.

U suradnji s RST-pellets tvrtkom za proizvodnju peleta, Grad Delnice je pokrenuo program vaučera, kojima građani Grad Delnica nabavljaju pelete po povoljnijoj cijeni uz unaprijed definiran popust. Za svako kućanstvo moguće je ostvariti pomoću visini četiri vaučera. Tome se možda može zahvaliti naša susretljivost kada smo za navedenu tvrtku nakon požara koji ju je zadesio, imali razumijevanja te smo ju oslobodila od plaćanja komunalne naknade u iznosu od 41.676,32 kuna (5.531,40 eura).

Održan je sastanak sa Županom Kostela gdinom. Črnkovičem vezano uz pročistač u Kuželju koji nije u funkciji. Sa strane Komunalca odrađene su sve dogovorene radnje kontrole i snimke odvodne mreže i oborinskih priključaka. Utvrđena su odstupanja te se sanacija planira za iduću godinu.

Otvoreno je i pušteno rad novo kino u Radničkom domu, prije svega na veselje naših najmlađih sugrađana u čije je opremanje uloženo 59.143,27 eura.

Temeljem bujičnih poplava koje su uzrokovale štetu u Kamenitoj, krenulo se u sanaciju i rekonstrukciju najugroženijeg dijela ulice u vrijednosti 33.4645,39 eura.

Završena je izgradnja i uređenja Gradskog sanjkališta Rusovi dolci. Projekt je izveden u dvije faze, uređenje sanjkališta i priprema terena te nabava i postavljanje trake. Financiranje je osigurano od Primorsko-goranske županije Upravnog odjela za regionalni razvoj, infrastrukturu i upravljanje projektima u vrijednosti 99.469,50 eura i Grada Delnica 30.686,77 eura za traku, a radovi su financirani iz Primorsko-goranske županije Upravnog odjela za turizam u 10.581,85 eura i Grada Delnice u visini 30.686,77 eura.

Ugradnja koso podizne platforme u zgradi Grada Delnica za pristupačnost osobama s invaliditetom je prijavljena na natječaj Ministarstva hrvatskih branitelja. Vrijednost projekta je 19.894,00 eura. Ostvarili smo sufinanciranje u vrijednosti od 13.262,60 eura. Ukupna vrijednost projekta je povećana uslijed tržišnih promjena, tako da će se konačna vrijednost investicije znati nakon provedene javne nabave.

Rekonstrukcija i dogradnja DV Hlojkica je prijavljen na mjere otpornosti i oporavka Ministarstva znanosti i obrazovanja. Ukupna vrijednost projekta je 1.228.564,00 eura. Ostvarili smo sufinanciranje u vrijednosti 447.215,00 eura i u tijeku je priprema javne nabave uz korekciju troškovnika.

Grad Delnice je partner Gradskom društvu Crvenog križa Delnice na projektu Zaželi.

Na Ministarstvo kulture prijavili smo projekt interpretacijskog centra za čuvanje pogrebne kočije u vrijednosti 53.050,00 eura.

Na natječaj Primorsko-goranske županije prijavili smo manifestaciju Delnička adventska bajka u visini 10.000,00 eura.

Na natječaj Središnjeg državnog ureda za demografiju i mlade prijavili smo Dječji vrtić Hlojkicu i ostvarili pomoć u visini 54.708,22 eura.

Na natječaj Hrvatske lutrije prijavili smo Održavanje parka i opreme za vježbanje u Malom parku i ostvarili pomoć u visini gotovo 10.000,00 eura.

Održan je niz sastanaka i pripremljena dokumentacija za suglasnost MORH-a za korištenje Strelišta i staze Drgomalj. Upravo je prije nekoliko dana potpisan Sporazum između Grada i Ministarstva obrane kojom Ministarstvo ustupa bez naknade, na korištenje Gradu Delnicama biatlonsko strelište i poligon za skijaško trčanje „Drgomalj“ za potrebe treninga i organizaciju natjecanja u biatlonu i skijaškom trčanju za sezonu 2022./23. do 01. travnja 2023. Ovo je jedan putokaz na koji ćemo se u budućnosti referirati. Nakon isteka roka, tražiti ćemo produljenje za neko naredno razdoblje.

Održana je i organizirana 10. po redu Delnička adventska bajka. Uz rekordan broj posjetitelja i samih događanja, uz dodatne dekoracije i rasvjetna tijela, ovo je bila jedna od najboljih izvedbi naše najjače manifestacije. Samo u glazbenom dijelu je nastupilo više od 20 izvođača. Ponovno je vozio Vlak Tin express, održana Fantastična izložba i dječji doček Nove godine u podne.

Na skupštini Komunalca postavila sam nekoliko pitanja vezano uz formiranje cijene vodoopskrbe i odvodnje. Zatražila sam podatke o trošku električne energije i trošenju naknade za razvoj. Dokumentacija je stigla te ću temeljem pristiglih podataka dati prijedlog smanjenje cijene na idućoj Skupštini društva.

Obilježena je 60. godišnjica održavanja Kupa Kurikkala svečanom akademijom.

U prosincu je započelo s radom i reciklažno dvorište na Sović Lazu.

Dodijeljena su sredstva za šesnaest poduzetnika iz Programa poticanja i razvoja poduzetništva u vrijednosti od 28.35,40 eura te četiri poticaja iz programa poticanja i razvoja turizma na području Grada Delnica u visini od 4.645,29 EUR.

Dodijeljene su 54 stipendije u ukupnoj vrijednosti 27.900,00 eura za razdoblje 10 mjeseci, koliko je i trajanje školske godine.

Održano je primanje povodom dodjele počasnog čina brigadnog generala Miljenku Balenu.

Održano je primanje za najuspješnije učenike i mentore osnovnih i srednje škole.

Potpisana je povelja o prijateljstvu sa Općinom Fažana. Time je formalizirano prijateljstvo koje njegujemo već godinama.

Po prvi puta su na susretu na Schengenskoj granici prisustvovali predstavnici Hrvatskog i Slovenskog veleposlanstva uz veliki broj uzvanika i posjetitelja.

Održan je znatni broja sastanaka i telefonskih razgovora sa strankama i građanima, a tijekom izvještajnog razdoblja održan je znatan broj kulturnih i sportskih događanja na području Grada.

Održano je nekoliko koordinacija načelnika i gradonačelnika, sastanaka u županiji i ministarstvima, sve po aktualnim temama i projektima.

Održane su 3 sjednice Gradskog vijeća na kojima sam odgovorila na 33 pitanja.

Više puta sam sudjelovala u televizijskim radio emisijama, kao i intervjuima s novinarima i kavi s gradonačelnicom. Snimljeno je više emisija ĐIR.

Sudjelovala sam na obilježavanjima svih Protokolom navedenih datuma.

Gradonačelnica Grada Delnica

Katarina Mihelčić, dipl.ing.agr.